**Z A P I S N I K**

s 6. sjednice Općinskog vijeća Općine Rakovica održane 08. prosinca 2025. godine u vijećnici Općine Rakovica, Rakovica 7, s početkom u 15,00 sati.

Nazočni vijećnici: Zoran Luketić, Ante Franjković, Ivan Vuković, Davor Salopek, Mihovil Špehar, Josipka Vuković, Dražen Brajdić i Semir Čović.

Izočni vijećnici: Ivana Hodak.

Ostali nazočni: Mihovil Bićanić, općinski načelnik, Tihana Oštrina, ravnateljica Javne ustanove Baraćeve špilje i Ana Marija Žafran, administrativni tajnik u svojstvu zapisničara.

Predsjednik Općinskog vijeća Zoran Luketić otvara 6. sjednicu, pozdravlja nazočne, konstatira da je na sjednici nazočno 8 vijećnika te da postoji kvorum pa se prelazi na

UTVRĐIVANJE DNEVNOG REDA:

1. *Vijećnička pitanja i prijedlozi*
2. *Usvajanje zapisnika s 5. sjednice Općinskog vijeća Općine Rakovica*
3. *Razmatranje i donošenje Odluke o pokretanju inicijative za prijenos 50% osnivačkih prava Općine Rakovica nad Javnom ustanovom Baraćeve špilje – za upravljanje zaštićenim prirodnim vrijednostima na području Općine Rakovica – na Karlovačku županiju*
4. *Razmatranje i donošenje Odluke o donošenju Plana rasvjete Općine Rakovica*
5. *Razmatranje i donošenje Odluke o proglašenju komunalne infrastrukture javnim dobrom u općoj uporabi*

ZAKLJUČAK: Predloženi dnevni red 6. sjednice Općinskog vijeća Općine Rakovica prihvaća se jednoglasno s 8 glasova ZA, 0 glasova PROTIV i 0 SUZDRŽANIH glasova.

1. **Vijećnička pitanja i prijedlozi**

Vijećnik Semir Čović postavlja pitanje u vezi aglomeracije Plitvička jezera. Zanima ga u kojoj je fazi projekt.

Načelnik Mihovil Bićanić izvještava da je u četvrtak 04. prosinca 2025. godine Ministarstvu zaštite okoliša i zelene tranzicije poslan aplikacijski paket za prijavu projekta na Poziv za dostavu projektnog prijedloga. Dodaje da se čeka odluka Ministarstva te se nada da će javna nabava biti objavljena u veljači 2026. godine.

Predsjednik Zoran Luketić podsjeća kako je na 4. sjednici Općinskog vijeća Općine Rakovica zatraženo od direktora komunalnog društva Rakovica d.o.o. da napravi i dostavi Općinskom vijeću rekonstrukciju financijskog plana društva te ga zanima u kojoj je to fazi.

Načelnik odgovara da se čeka izvješće savjetnika angažiranog za reviziju financijskog poslovanja društva.

Vijećnik Semir Čović postavlja pitanje vezano uz projekt vodovoda u Staroj Kršlji. Zanima ga je li projekt prijavljen na javni poziv fonda.

Načelnik Mihovil Bićanić odgovara kako nije izvršena prijava jer još uvijek nije objavljen javni poziv. Dodaje da je dokumentacija spremna te da se čeka objava javnog poziva.

Vijećnik Davor Salopek postavlja pitanje u vezi javne nabave za dogradnju dječjeg vrtića u Selištu Drežničkom. Zanima ga je li nabava završena.

Načelnik Mihovil Bićanić odgovara da je donesena odluka o odabiru izvođača. Dodaje kako se nada da će radovi na dogradnji dječjeg vrtića biti dovršeni do kraja svibnja 2026. godine. Također dodaje kako će se s proširenjem vrtića broj mjesta povećati s 80 na 116.

Kako nema drugih pitanja i prijedloga Predsjednik zaključuje prvu točku dnevnog reda.

1. **Usvajanje zapisnika s 5. sjednice Općinskog vijeća Općine Rakovica**

Zapisnik s 5. sjednice Općinskog vijeća vijećnici su zaprimili uz poziv na 6. sjednicu, u skraćenom pismenom obliku, pa Predsjednik isti daje na raspravu.

Kako nije bilo rasprave Predsjednik daje Zapisnik na usvajanje.

ZAKLJUČAK: s 8 glasova ZA, 0 glasova PROTIV i 0 SUZDRŽANIH glasova usvaja se Zapisnik s 5. sjednice Općinskog vijeća Općine Rakovica.

1. **Razmatranje i donošenje Odluke o pokretanju inicijative za prijenos 50% osnivačkih prava Općine Rakovica nad Javnom ustanovom Baraćeve špilje – za upravljanje zaštićenim prirodnim vrijednostima na području Općine Rakovica – na Karlovačku županiju**

Načelnik Mihovil Bićanić izvještava kako projekt Speleon predstavlja opterećenje za proračun Općine zbog čega su smanjene financijske mogućnosti za ostale projekte. Iako je Općina dosada uspijevala financijski podnijeti taj trošak, od iduće godine započinje otplata kredita za projekt Speleon, zbog čega će financijsko opterećenje biti još veće. Zbog navedenog se razmatra prenošenje dijela osnivačkih prava na Karlovačku županiju, a samim time Županija bi sudjelovala i u financiranju poslovanja Javne ustanove, čime bi se rasteretio proračun Općine. Dodaje kako bi iduće godine trebala započeti obnova starih gradova kroz ITU mehanizam, što uključuje i stare gradove Rakovica, Slunj i Cetin. Nastavno na to, u dogovoru sa Karlovačkom županijom razmatra se proširenje djelatnosti Javne ustanove Baraćeve špilje na kulturna dobra te da ravnateljica Javne ustanove Baraćeve špilje Tihana Oštrina, nakon obnove spomenutih starih gradova, preuzme upravljanje istima.

Predsjednik Zoran Luketić izvještava kako je Upravno vijeće Javne ustanove Baraćeve špilje jednoglasno podržalo navedenu odluku o prijenosu osnivačkih prava. Dodatno pita tko će provoditi proces prijenosa osnivačkih prava.

Načelnik Mihovil Bićanić odgovara kako će prijenos osnivačkih prava provesti pravna služba Karlovačke županije.

Predsjednik Zoran Luketić dodaje kako smatra da bi navedeno trebao pregledati netko neovisan.

Kako nije bilo dodatne rasprave Predsjednik daje Odluku na usvajanje.

ZAKLJUČAK: s 8 glasova ZA, 0 glasova PROTIV i 0 SUZDRŽANIH glasova usvaja se Odluka o pokretanju inicijative za prijenos 50% osnivačkih prava Općine Rakovica nad Javnom ustanovom Baraćeve špilje – za upravljanje zaštićenim prirodnim vrijednostima na području Općine Rakovica – na Karlovačku županiju.

1. **Razmatranje i donošenje Odluke o donošenju Plana rasvjete Općine Rakovica**

Načelnik Mihovil Bićanić objašnjava kako je zakonom propisana obveza donošenja Plana rasvjete. Dodaje kako se provode inspekcijski nadzori te poziva Općinsko vijeće na usvajanje Plana kako bi se izbjegle potencijalne kazne.

Vijećnica Josipka Vuković pita jesu li na svim stupovima rasvjete u Općini led lampe.

Načelnik potvrđuje. Također dodaje kako je u naredne dvije do tri godine planirano proširenje javne rasvjete uz državnu cestu.

Kako nije bilo daljnje rasprave Predsjednik daje Odluku na usvajanje.

ZAKLJUČAK: s 8 glasova ZA, 0 glasova PROTIV i 0 SUZDRŽANIH glasova usvaja se Odluka o donošenju Plana rasvjete Općine Rakovica.

1. **Razmatranje i donošenje Odluke o proglašenju komunalne infrastrukture javnim dobrom u općoj uporabi**

Načelnik Mihovil Bićanić objašnjava kako se odluka odnosi na nerazvrstanu cestu u naselju Nova Kršlja (Put do Milića), koja u zemljišnim knjigama nije evidentirana u skladu sa stvarnim stanjem. Kako bi se u zemljišnim knjigama evidentiralo stvarno stanje ceste potrebno je donijeti Odluku o proglašenju komunalne infrastrukture javnim dobrom u općoj uporabi.

Vijećnik Semir Čović pita u kojem je trenutno stanju predmetna cesta.

Načelnik odgovara kako je cesta makadamska.

Kako nije bilo daljnje rasprave Predsjednik daje Odluku na usvajanje.

ZAKLJUČAK: s 8 glasova ZA, 0 glasova PROTIV i 0 SUZDRŽANIH glasova usvaja se Odluka o proglašenju komunalne infrastrukture javnim dobrom u općoj uporabi.

Kako nije bilo daljnje rasprave 6. sjednica Općinskog vijeća Općine Rakovica završava u 15:20 sati.

Zapisnik vodila Predsjednik Općinskog vijeća

Ana Marija Žafran Zoran Luketić, bacc.oec.